Številka: 1002-43/2021/2

Datum: 8. 1. 2021

Zadeva: Odgovori v zvezi z Zakonom o interventnih ukrepih za pomoč pri omilitvi posledic

drugega vala epidemije COVID-19

Spoštovani,

na Ministrstvo za zdravje in Ministrstvo za javno upravo ste naslovili dopis s prošnjo za razlago določb Zakona o interventnih ukrepih za pomoč pri omilitvi posledic drugega vala epidemije COVID-19 (Uradni list RS, št. 203/20 - ZIUPOPDVE).

V nadaljevanju vam podajamo odgovore na vprašanja, ki se nanašajo na izplačilo dodatkaza nevarnost in posebne obremenitve v času epidemije javnim uslužbencem na delovnih mestih plačne skupine J v dejavnosti zdravstva in socialnega varstva (87. člen ZIUPOPDVE). Odgovore na vprašanja, ki se nanašajo na 32. člen ZIUPOPDVE (začasna razporeditev zaradi nujnih delovnih potreb in dodatek zaradi začasne razporeditve), 33. člen ZIUPOPDVE (dodatek za neposredno delo s pacienti oziroma uporabniki, obolelimi za COVID-19) in 46. člen ZIUPOPDVE (nadomestilo plače v primeru okužbe na delovnem mestu) sodijo v pristojnost Ministrstva za zdravje.

ZIUPOPDVE v 87. členu določa, da javnim uslužbencem na delovnih mestih plačne skupine J, ki opravljajo delo v dejavnosti zdravstva in socialnega varstva in so v času epidemije pri svojem delu nadpovprečno izpostavljeni tveganju za svoje zdravje oziroma prekomerno obremenjeni zaradi obvladovanja epidemije, pripada dodatek za nevarnost in posebne obremenitve **v višini 30 odstotkov urne postavke njihove osnovne plače.** Dodatek pripada javnim uslužbencem od 19. oktobra 2020 do preklica epidemije.

V zvezi z vašim vprašanjem, ali dodatek pripada bodisi zaradi izpostavljenosti tveganju za svoje zdravje bodisi zaradi prekomerne obremenitve, ali pa morata biti oba pogoja kumulativno izpolnjena vam sporočamo, da ni potrebno, da bi bila kumulativno izpolnjena oba pogoja. Dodatek pripada javnim uslužbencem, ki so v času epidemije pri svojem delu nadpovprečno izpostavljeni tveganju za svoje zdravje **ali** ki so prekomerno obremenjeni zaradi obvladovanja epidemije. Lahko pa sta pri posameznem javnem uslužbencu izpolnjena tudi oba pogoja hkrati.

V zvezi z vašimi vprašanji, ali upravičencem dodatek pripada za vse opravljene ure ali v deležu ur in ali se dodatek obračuna na ure dela ali na osnovno plačo in pod katero šifro naj javni zdravstveni zavodi poročajo dodatek pri obračunu plače vam sporočamo, da bo v Uredbi o enotni metodologiji in obrazcih za obračun in izplačilo plač v javnem sektorju za namen izplačila dodatka določena nova **šifra C227,** v okviru katere bo določena tudi formula za izračun dodatka:bruto urna postavka osnovne plače x število ur x faktor (0,3). V okviru šifre Z150 je določen izračun bruto urne postavke za osnovno plačo: osnovna plača/povprečna mesečna delovna obveznost.

V zvezi z vašim vprašanjem, ali so do dodatka upravičeni tudi delavci, ki delajo od doma, vam sporočamo, da so po našem mnenju lahko do dodatka upravičeni tudi zaposleni, ki delajo od doma iz naslova prekomerne obremenjenosti zaradi obvladovanja epidemije, ne morejo pa biti v primeru dela od doma upravičeni do izplačila dodatka iz naslova nadpovprečne izpostavljenosti tveganju za svoje zdravje.

Glede vprašanja, ali mora direktor sprejeti sklep o izplačilu dodatka (s katerim se opredelijo delovišča, delovna mesta) vam sporočamo, da ZIUPOPDVE določa, da o upravičenosti do dodatka odloči predstojnik ali oseba, ki pri delodajalcu izvršuje pravice in dolžnosti delodajalca. Predlagamo, da se izda poseben sklep zaposlenemu, v katerem se določi upravičenost do izplačila dodatka v višini 30 odstotkov urne postavke osnovne plače za število ur, v katerih je bil nadpovprečno izpostavljen tveganju za svoje zdravje in/ali prekomerno obremenjen zaradi obvladovanja epidemije ter dela in naloge zaradi katerih je bil zaposleni nadpovprečno izpostavljen tveganju za svoje zdravje zaradi obvladovanja epidemije oziroma prekomerno obremenjen zaradi obvladovanja epidemije.

Hkrati vam sporočamo, da je na spletni strani Ministrstva za javno upravo objavljeno naslednje pojasnilo glede ZIUPOPDVE: [Zakon o interventnih ukrepih za pomoč pri omilitvi posledic drugega vala epidemije COVID-19 (ZIUPOPDVE) - pojasnila za zaposlene v javnem sektorju (6. 1. 2021)](https://www.gov.si/assets/ministrstva/MJU/Placni-sistem/COVID-19-2020/Zakon-o-interventnih-ukrepih-za-pomoc-pri-omilitvi-posledic-drugega-vala-epidemije-COVID-19-ZIUPOPDVE-pojasnila-za-zaposlene-v-javnem-sektorju-6.-1.-2021.docx).

S spoštovanjem,

Peter Pogačar

generalni direktor

Poslano:

* naslovniku: po e-pošti

V vednost:

* Ministrstvo za zdravje (elektronska pošta: [gp.mz@gov.si](mailto:gp.mz@gov.si))